***Drømspel*** er en prisbelønt norsk-svensk film fra 1994. Den var regissert og produsert av Unni Straume, som også skrev manuset, basert på August Strindbergs ekspresjonistiske livssynsdrama *Ett drömspel* fra 1902. Filmens sjefsfotograf var Harald Paalgaard, som mottok flere priser for sin innsats i denne produksjonen.

Produksjonen
------------

Medprodusenter var Bente Erichsen, Lars Jönsson og Peter Aalbæk Jensen. Scenografien var ved Carle Lange. 

Produksjonen fikk 9,8 millioner i støtte fra Statens Filmproduksjonsutvalg, og fikk også svensk produksjonsstøtte. Totalt kostet filmen 14 millioner å produsere.

Opptakene ble gjort i Odda og Tyssedal på våren 1993, og avsluttet i Oslo og London i desember samme år.

Handling
--------

Hinduguden Indra har en datter Agnes (spilt av Ingvild Holm), som besøker jorden for å finne ut om menneskene har berettigede klager. Hun gifter seg med en advokat (Bjørn Willberg Andersen), og de får barn. Hennes andre ektemann blir en dikter (Bjørn Sundquist).

Rolleliste
----------

* Ingvild Holm – Agnes
* Bjørn Willberg Andersen – advokaten som blir Agnes' første ektemann
* Bjørn Sundquist – dikteren som blir Agnes' andre ektemann
* Liv Ullmann – billettør
* Erland Josephson – en blind mann
* Lars-Erik Berenett – offiser
* Joachim Calmeyer – en plakatklistrer
* Svein Scharffenberg – bartender
* Torgeir Fonnlid – en beruset mann
* Randi Koch – sykepleier
* Espen Skjønberg
* Mona Hofland
* Merete Moen – Kristin
* Eindride Eidsvold – brudgom
* Camilla Strøm Henriksen – brud
* Bibi Andersson
* Nils Ole Oftebro
* Arne Hestenes
* Sossen Krohg
* Nicoline Haugsvær
* Finn Schau
* Tom Remlov

Mottakelse
----------

*Dreamplay* hadde verdenspreimiere i avdelingen *Un certain regard* (smalere kunstfilm) på Filmfestivalen i Cannes den 16. mai 1994. Filmen var Straumes andre i Cannes. Den var Norsk filminstitutts mest distribuerte film i 1994, og ble invitert til festivaler i Marseille, Edinburgh, Figueira La Paz (Portugal), Warszawa, Gent, Vancouver, São Paulo, Puerto Rico, Göteborg, Cambridge og Montreal. Etter kinolanseringen i august ga VG filmen fem stjerner, og karakteriserte den som «en vellykket Strindberg-filmatisering». I Bergen gikk den for fulle hus. Den ble likevel landets minst sette film i 1994, med totalt 7 500 besøkende på norske kinoer.

Premier
-------

* Grand Prix ved den 23. internasjonale filmfestivalen i Figueira la Paz i Portugal
* Filmkritikerprisen 1994
* «Bronsekamera 300» til Harald Paalgard ved *Manakibrødre*-festivalen i Republikken Makedonia
* Guldbaggen (beste foto) til Harald Paalgard

Referanser
----------

1. ↑  (no) Drømspel i Store norske leksikon
2. ↑  Dreamplay fra Norsk filminstitutt
3. ↑  *Verden vil ha "Drømspel"* i VG (5.8.1994)
4. ↑  *Refser filmbransjen* i VG (5.1.1994)
5. ↑  *"Drømspel for fulle hus!* i Bergens Tidende (12.8.94)
6. ↑  *Filmfolk på publikumsjakt* i VG (6.1.1995)

Eksterne lenker
---------------

* (en) *Drømspel* på Internet Movie Database Rediger på Wikidata

* (no) *Drømspel* i Nasjonalbibliotekets filmografi Rediger på Wikidata

* (no) *Drømspel* hos Filmfront Rediger på Wikidata

* (sv) *Drømspel* i Svensk Filmdatabas Rediger på Wikidata

* (en) *Drømspel* på AllMovie Rediger på Wikidata

* (fr) *Drømspel* på Allociné Rediger på Wikidata